पेटलावद विधायक के सवाल पर प्राचार्य निलंबित
भंडार क्रय नियमों का उल्लंघन कर मनमाने ढंग से लाखों रुपए का सामान खरीदकर आर्थिक अनियमितता करने वाले झाबुआ पॉलिटेक्निक कॉलेज के प्राचार्य डॉ. राजेश शर्मा को निलंबित कर दिया है। उनके द्वारा की गई गड़बडिय़ों की फाइल तीन साल तक दबाकर रखने वाले तत्कालीन तकनीकी शिक्षा संचालक आशीष डोंगरे पर भी कार्रवाई की तैयारी है। पूरा मामला पेटलावद विधायक निर्मला भूरिया ने विधानसभा में उठाया था। दरअसल प्राचार्य शर्मा द्वारा की गई अनियमितताओं की जांच कलेक्टर के आदेश पर तत्कालीन डिप्टी कलेक्टर पीएस चौहान द्वारा की गई थी। जनवरी-2013 में जांच रिपोर्ट तैयार कर भोपाल तकनीकी शिक्षा निदेशालय को भेजी गई, लेकिन इसे दबा दिया गया। लिहाजा प्राचार्य पर कोई कार्रवाई नहीं हुई। ऐसे में पेटलावद विधायक ने विधानसभा में मुद्दा उठाया तो मामला उजागर हुआ। पता चला तत्कालीन तकनीकी शिक्षा संचालक आशीष डोंगरे ने प्राचार्य पर कार्रवाई की फाइल दबा दी थी। इसके बाद प्राचार्य को निलंबित करने के आदेश जारी कर दिए गए।
डोंगरे पर भी होगी कार्रवाई
तीन साल तक फाइल दबाकर बैठे तत्कालीन शिक्षा संचालक आशीष डोंगरे पर भी कार्रवाई की जाएगी। मामले में वर्तमान तकनीकी शिक्षा संचालक वीरेंद्र कुमार से रिपोर्ट मांगी गई है कि प्राचार्य पर कारवाई की फाइल दबाकर रखने के मामले में डोंगरे पर क्या कारवाई की जाए, इसका प्रस्ताव बनाकर भेजें। एक-दो दिन में रिपोर्ट शासन को भेजी जा सकती है। गौरतलब है कि पीएचडी की डिग्री विवाद पर शासन पहले ही डोंगरे की जांच रिपोर्ट गवर्नर को भेज चुका है। इस पर कार्रवाई विचाराधीन है। डोंगरे इस समय भोपाल पॉलिटेक्निक कॉलेज में प्राचार्य हैं।
उन्हें कुछ माह पहले ही तकनीकी शिक्षा संचालक पद से हटाकर पॉलिटेक्निक कॉलेज भेजा गया है।
प्राचार्य ने क्या-क्या गड़बड़ी की
3 लाख 15 हजार का स्टील डाइनिंग टेबल व फोल्डिंग स्टूल खरीदे।
बिना हस्ताक्षर आदेश निकाले गए, जिसमें 1 लाख 41 हजार रुपए का भुगतान कर दिया गया।
एक ही तिथि में फाइल कवर खरीदी के दो आदेश निकले, इसमें 6 हजार 323 नग खरीदी हुई।
7 लाख 49 हजार की लॉग कॉपी खरीदने के लिए 15 आदेश।
225 केलकुलेटर खरीदने के लिए एक ही दिन पांच आदेश निकले और 2 लाख 47 हजार की खरीदी की गई।
4 आदेश एक ही दिन निकाले रफ कॉपी खरीदने के लिए। इसमें 1 लाख 89 हजार की खरीदी की गई।
विभागीय जांच की जाएगी
‘प्राचार्य को तो हमने निलंबित करके विभागीय जांच शुरू कर दी है। जहां तक तत्कालीन तकनीकी संचालक का सवाल है तो इस बारे में वर्तमान तकनीकी संचालक से कहा गया है कि वह अनुशासनात्मक कार्यवाही का प्रस्ताव शासन को भेजें। दीपक जोशी, तकनीकी शिक्षा राज्यमंत्री, स्वतंत्र प्रभार
bho_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva